**Žurnalisto, rašytojo Jono Laurinavičiaus**

**aforizmus įamžina gimnazistai**

Reda Kiselytė

Rokiškio Juozo Tumo- Vaižganto gimnazijos bibliotekos vedėja

Jonas Laurinavičius – aktyvus žurnalistas, rašytojas, kraštotyrininkas, knygų leidėjas, Lietuvos žurnalistų kūrėjų asociacijos narys, kitų nevyriausybinių organizacijų narys. O kiek išleidęs knygų, kiek redagavęs kitų autorių leidinių, tikriausiai tiksliai žino tik pats autorius ir bibliografijos mokslo specialistai. Aš šį žmogų pavadinčiau „gyvąja enciklopedija“. Kiekviena jo mintis paremta faktais, svarstymais, įžvalgomis.

Veiklusis rašytojas dar ir šmaikščiai žvelgia į pasaulį, į jį supančius reiškinius. 2011 m. autorius išleido ketvirtąją aforizmų ir sentencijų knygą „Brūkštelėjimai“. Ji buvo išversta į rusų, latvių, tadžikų, totorių, lenkų ir kitas kalbas. Dar ir šiandien knygų autoriui netrūksta šmaikštumo. Pats gyvenimas pažeria įdomias situacijas, o autoriui reikia įžvalgumo, talento ir situacijos įvelkamos į literatūrinį drabužį. Jos tampa mums patrauklios, šmaikščios, moko kitaip pažvelgti į daugelį reiškinių. Taip gimsta aforizmai.

Žurnalistas J. Laurinavičius, Rokiškio Juozo Tumo- Vaižganto gimnazijos „Romuvos“ padalinio skaityklai nuolat dovanoja leidinius su autografais, o aforizmų ir sentencijų knyga „Brūkštelėjimai“ turi ypatingą populiarumą.

2020 m. spalio 28 d. vyko švietimo įstaigų bibliotekų darbuotojų respublikinė konferencija „Mokyklos biblioteka 2002: pasiekimai, iššūkiai ir naujos galimybės“ per „Zoom“ platformą. Joje tarp kitų Lietuvos kolegių skaičiau pranešimą „Literatūros ir meno dermė ugdymo procese“. Pranešimui pasitarnavo vienintelė žurnalisto, rašytojo J. Laurinavičiaus aforizmų knyga „Brūkštelėjimai“. Pranešimą pateikiau netradicine forma. Linksniavau daiktavardžius, taip trumpai pristatydama projektą, kurį įgyvendiname su gimnazistais.

Gimnazijoje su menų mokytoja Inga Vagone įgyvendiname jau ne vieną projektą, kuris susietas su daile ir literatūra. Taip įvyko ir šį kartą. Visas idėjas sudėliojome į projektą „Šmaikščių tekstų – spalvotas rūbas“ (pagal rašytojo, žurnalisto J. Laurinavičiaus aforizmų knygą „Brūkštelėjimai“). Projekto tikslas – integruoti unikaliosios leidinių su autografais kolekcijos kultūrinį palikimą į ugdymo procesą, skatinti gimnazistus aktyviai skaityti, domėtis įvairiais literatūros žanrais, ugdyti gimnazistų meninę saviraišką, kūrybiškumą ir originalumą. O kaip neatkreipsi dėmesio į aforizmus: „Meilė tiek susuka protą, kad poros eina tuoktis“, „Teisybę mylintys ant pinigų maišų nesėdi“, „Būna: nuotrauka spalvota, o žmonės joje – bespalviai“, „Ir koja kojon einantis su karaliumi visą amžių gali likti tik liokajus...“ ir daugelis kitų...

Užklupęs karantinas suniokojo daug prasmingų darbų, bet dalis jų įgyvendinti pavyko. I gimnazijos klasių gimnazistai pasirinko autoriaus aforizmus ir juos iliustravo, o menų mokytoja Inga Vagonė žaismingai populiarino autoriaus šmaikščiuosius tekstus. Apie tai informaciją skelbėme „Lietuvos“ aido“ ir „Amerikos lietuvio“ svetainėse. Prasmingus darbus dar toliau tęsime Nestokojančius gyvenimiškų pastebėjimų, išminties ir filosofinių įžvalgų, gerbiamo J. Laurinavičiaus aforizmus malonu skleisti socialiniuose tinkluose. Informacijos vartotojams tai atgaiva sielai.

Autoriaus aforizmai publikuojami ir Suvainiškio, Čedasų ir Žiobiškio parapijų mėnesiniame laikraštyje „Liepsnelė“. Ji platinama ne tik Lietuvoje, bet siunčiama ir užsienio lietuviams, tokiu būdu populiarinami ir aforizmai.

Aktyvus rašytojas, žurnalistas, kraštotyrininkas, knygų sudarytojas J. Laurinavičius daug informacijos apie mūsų krašto įžymius žmones publikuoja savo knygose ir periodiniuose leidiniuose. Jis apdovanotas Rokiškio rajono savivaldybės kultūros, švietimo ir sporto skyriaus, Rokiškio Juozo Tumo- Vaižganto gimnazijos padėkomis.

Smagu, kad jaunoji karta prasmingai įamžina autoriaus trumpojo žanro tekstus savo kūrybiniuose darbuose. Kiekvieno iš mūsų vaizduotė aforizmą spalvina kitokiomis spalvomis. Tai prasminga literatūros ir dailės dermė. 2020 m. pabaigoje J. Laurinavičius išleido naują aforizmų knygą „Brūkštelėjimai“. Naujoje knygoje autorius rašo: „Palaiminti tie, kurie moka džiaugtis gyvenimu“. Gyvename nelengvu gyvenimo tarpsniu, bet džiaugtis tikrai turime kuo. Manau, kad ateityje dar gimnazistai iliustruos šmaikščiuosius autoriaus aforizmus.

*Ingos Vagonės nuotr. projekto „Šmaikščių tekstų – spalvotas rūbas“ autorių darbai.*